**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL NEKILNOJAMOJO TURTO nemuno g. 113 ir NEMUNO G. 133, KLAIPĖDOJE, PIRKIMO“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės (toliau – Savivaldybė) tarybos sprendimo projektas teikiamas, siekiant pavesti Savivaldybės administracijos direktoriui teisės aktų nustatyta tvarka organizuoti nekilnojamojo turto – gyvenamųjų ir negyvenamųjų patalpų Nemuno g. 113 (9 butai, 3 negyvenamosios patalpos, 1 sandėlis) ir Nemuno g. 133 (12 butų, 1 sandėlis), Klaipėdoje, nuosavybės teise priklausančio fiziniams ir juridiniams asmenims (toliau – NT) – pirkimą.

**2. Projekto rengimo priežastys ir kuo remiantis parengtas sprendimo projektas.**

Nurodytas NT yra šalia akcinei bendrovei ,,Lietuvos geležinkeliai“ nuosavybės teise priklausančių 201-osios geležinkelio atkarpos bėgių. 201‑ąja geležinkelio atkarpa ne tik dienos metu, bet ir naktį bei savaitgaliais važiuoja traukiniai, kurie sukelia didelį triukšmą ir vibraciją. Be to didelį triukšmą Nemuno g. prie minėto NT kelia laivų krovos akcinės bendrovės ,,Klaipėdos Smeltė“ vykdoma veikla – uosto krovos darbai, t. y. sunkvežimių judėjimas visą parą, dispečerių signalai, leidžiami garsiakalbiais. Nacionalinio visuomenės sveikatos centro prie Sveikatos apsaugos ministerijos Klaipėdos departamentas (toliau – NVSC) pagal minėtų namų gyventojų skundus ne kartą organizavo akustinio triukšmo ir vibracijos pagreičio matavimus ir kaskart nustatydavo garso ir vibracijos normų pažeidimus. Ne kartą NVSC teikė išvadą, kad gyventojai, esant tokiam triukšmui ir vibracijos lygiui, gyventi negali.

Savivaldybė, įsigijusi nurodytą NT, galėtų jį nugriauti, siekiant įgyvendinti Savivaldybės tarybos 2011 m. birželio 30 d. sprendimu Nr. T2-211 „Dėl uosto ir rezervinės uosto teritorijos tarp Baltijos pr. tęsinio ir Senosios Smiltelės g., Klaipėdoje, detaliojo plano patvirtinimo“ patvirtino uosto ir rezervinės uosto teritorijos tarp Baltijos pr. tęsinio ir Senosios Smiltelės g., Klaipėdoje, detaliojo plano sprendinius dėl gyvenamųjų namų Nemuno g. 113 ir Nemuno g. 133, Klaipėdoje, griovimo (toliau – Savivaldybės detaliojo plano sprendiniai). O šio NT savininkai, pardavę turtą turės galimybę įsigyti būstą kitoje teritorijoje, ramioje, saugioje, švarioje aplinkoje.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punkte įtvirtinta Savivaldybės teisė – turtą įgyti pagal sandorius.

Lietuvos Respublikos vietos savivaldos įstatymo 16 straipsnio 4 dalyje įtvirtinta, kad jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

Žemės ar žemės sklypų dalių, esamų pastatų ar kitų nekilnojamųjų daiktų pirkimą arba nuomą ar teisių į šiuos daiktus įsigijimą ir sutarčių sudarymą reguliuoja Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašas, patvirtintas Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl žemėsesamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo ir Lietuvos Respublikos Vyriausybės 2003 m. birželio 25 d. nutarimo
Nr. 841 „Dėl žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimų tvarkos aprašo patvirtinimo“ pripažinimo netekusiu galios“.

Savivaldybės administracijos užsakymu buvo atliktas NT rinkos vertės nustatymas. Bendra NT rinkos vertė sudaro 593 163 Eur.

**3. Kokių rezultatų laukiama.**

Siekiama įgyvendinti Savivaldybės detaliojo plano sprendinius ir sudaryti sąlygas NT savininkams įsigyti būstą ramioje, saugioje ir švarioje aplinkoje.

**4. Sprendimo projekto rengimo metu gauti specialistų vertinimai.**

Negauta

**5. Lėšų poreikis sprendimo įgyvendinimui.**

Išlaidos NT įgijimui sudarytų 593 163 Eur.

**6. Galimos teigiamos ar neigiamos sprendimo priėmimo pasekmės.**

Teigiamos pasekmės – bus sudarytos sąlygos įgyvendinti Savivaldybės detaliojo plano sprendinius ir užtikrinamos galimybės NT savininkams įsigyti būstą ramioje, saugioje ir švarioje aplinkoje. Neigiamos pasekmės – reikalingos Savivaldybės biudžeto lėšos NT įgijimui.

Turto skyriaus vedėjas Edvardas Simokaitis